50 tisuća dolara za kloniranog kućnog ljubimca (13/10/04) - 2004-10-13
Kalifornijska kompanija Genetic Savings and Clone počela je komercijalno klonirati mačke
Na ovogodišnjoj izložbi mačaka u njujorškom Madison Square Gardenu, dva su mačića privukla pažnju svih posjetitelja, premda nisu pripadnici niti jedne od najatraktivnijih mačjih pasmina, ni sfinge, ni korati, ni munchkini čupavih nogu. Četveromjesečni Tabouleh i Baba Ganoush su - klonirani. Kalifornijska kompanija "Genetic Savings and Clone" stvorila je ove mačiće u sklopu svog komercijalnog programa kloniranja mačaka, nazvanog - posve prikladno - 'Izobilje devet života'. "Jako smo ponosni na ove mačiće, dva klona bengalske mačke po imenu Tahini, kojoj u potpunosti nalikuju. Oni su zdravi i vrlo zaigrani. Točno takav tip mačića možemo osigurati našim mušterijama," kaže Ben Carlson, iz kompanije "Genetic Savings and Clone". Mačići su klonirani gotovo jednakom metodom kao i ovca Dolly, 1996. godine. "Vjerujemo da je kloniranje usluga koja će zanimati vlasnike iznimnih ljubimaca, koji će htjeti - po smrti svog ljubimca - imati drugoga što je moguće sličnijeg prvom. Praktički nudimo kasnije rođenog identičnog blizanca njihovog ljubimca," dodaje Ben Carlson. Doduše, zaista bi morali jako željeti kopiju svog ljubimca, jer ona dolazi s vrlo visokom cijenom. Kako kaže naš sugovornik, trenutno, kloniranje ovakve mačke košta 50 tisuća dolara. To je nova tehnologija i, kao takva, tek će s vremenom postati jeftinija. Slijedeće godine, ova kompanija planira početi kloniranje pasa.